《章三益匡山行》
明代·李昱

仙人休吹紫鸾笙，听我一曲匡山行。青莲居士读书处，至今石室丹霞明。

龙泉西南百馀里，四面峥嵘翠峰起。先生结庵当画图，正与匡山景相似。

屋前屋后皆种松，坐看百尺苍精龙。苔皮深含霜雪古，铁干返走风云从。

一亭下浸苍波冷，缥缈烟云成万顷。中有神鱼长比人，翠鬐翻动玻瓈影。

一亭上与浮云齐，赤阑干外青天低。分明投壶笑玉女，彷佛出海闻金鸡。

东南一亭隐林樾，地位清高隔炎热。人间赤日如火流，疏簟琅玕自苍雪。

最其秀者环中庭，周遭万朵芙蓉青。朝来爽气落我袂，萝风吹日天冥冥。

鹤怨猿啼归未得，绣衣今作青云客。故山四首五情摇，归梦时时到寒碧。

自古山林钟鼎同，先生况有前贤风。少待功成拂衣去，入门依旧山花红。

作者简介：元明间浙江钱塘人，字宗表，号草阁。元末避居永康、东阳间，授徒为业。明洪武中官国子监助教。有《草阁集》。